י"ד סיון, תשע"ט  
‏17 יוני, 2019

**לכבוד**

**ראשי מועצות**

**מנהלי ועדות/מחלקות לתכנון ובנייה**

**מהנדסי מועצות**

**יועצים משפטיים**

שלום רב

**הנדון: אכיפת תיקון 116 לחוק התו"ב בדבר עבירות תכנון ובנייה - קריאה דחופה ליידוע משקים, אגודות ובעלי נחלות על מבצעי אכיפה של היחידה הארצית וקריאה להסדרת ההפרות**

1. ביום 25/10/17 נכנס לתקפו [תיקון 116 התשע"ז- 2017 לחוק התכנון והבניה](https://www.nevo.co.il/law_word/law14/law-2635.pdf) ,אשר עניינו פיקוח, אכיפה ועונשין בתחום עבירות התכנון והבניה. במהלך הדיונים בכנסת, ציינו כי התיקון הנ"ל הנו מחמיר ובלתי מידתי, אבל הוא אושר לבסוף ואנו מתכוונים להמשיך ולפעול לתיקון רוע הגזירה גם בחקיקה לאחר כינון הכנסת הבאה.
2. לאחרונה, לאחר שהחלו מהלכים ליישום התיקון וצפו ועלו הבעיות שהוא יוצר, פנו מרכז המועצות האזוריות, ראשי המועצות, תנועת המושבים, התנועה הקיבוצית, האיחוד החקלאי ואירגוני חקלאות נוספים, לשר האוצר ולבכירים בנושא. בנוסף, התקיימה פגישה עם שר האוצר לפני כחצי שנה, בדרישה להקפיא לאלתר/לדחות במספר חודשים את יישום תיקון 116 לחוק התכנון והבניה במושבים ובקיבוצים. לכל הפחות עד לאחר סיום המבצע להסדרה שניתן בהחלטה 1581 )המאפשרת תשלום דמי שימוש מופחתים בשנתיים הקרובות). ובכך לאפשר לקיבוצים, לאגודות ולחברי המושבים להיכנס אל מסלולי ההסדרה הקיימים ולהימנע מהליכי האכיפה וקנסות כבדים אשר אין הם יכולים לעמוד בהם. מצ"ב מספר מהמכתבים הללו.
3. נדבך מרכזי בחוק הוא הגברת הסנקציות שניתן להטיל על המפר את הוראות חוק התכנון והבניה בעיקר בדרך של החמרת הענישה והחמרה ניכרת של הענישה הכלכלית.
4. כמו כן, במסגרת הוראות החוק תוגבר מעמדה של היחידה הארצית לאכיפת חוקי התכנון הבנייה והיא אוכפת את החוק בעבירות בנסיבות מחמירות כמו - חוף הים וקרקע חקלאית מוכרזת.
5. בנוסף קובע החוק כי בתוך 18 חודש (עד 25.4.2019) על הרשות המקומית והוועדה המקומית לבניין עיר לבצע סקר עבירות בניה על פי מתווה שהוכן על ידי היחידה הארצית לאכיפת דיני תכנון ובנייה.
6. המתווה הכולל מספר מודלים לביצוע סקר עבירות בנייה הועבר לכל המועצות האזוריות והועדות המקומיות הן על ידי היחידה הארצית והן על ידי מרכז המועצות האזוריות (מצ"ב בשנית).
7. לאחרונה החלה יחידת האכיפה הארצית האמונה על יישום החוק לבצע מבצעי אכיפה נרחבים באמצעות עשרות ניידות ומסוקים אל תוך הנחלות במושבים.
8. במהלך המבצע ניתנו אתראות לפני קנסות המתחילים בגובה מאות אלפי שקלים שיהפכו תוך 30 יום לקנסות מנהליים קצובים. הכוונה של היחידה להמשיך במבצעי אכיפה בכל רחבי הארץ.
9. במצב דברים זה ניצבים משקים וחברי מושבים רבים, לפני שוקת שבורה, כאשר מצד אחד אין לא עומד לרשותם זמן מספק לצורך הסדרת שימושים, ומצד שני הם חשופים לעונשים כבדים באופן מידי. לגבי חברי המושבים, מרביתם בגיל פנסיה שנפלטו מחקלאות ללא פנסיה וללא יכולת להתקיים בכבוד בשארית חייהם.
10. **בהתאם לכך אנו מבקשים ליידע משקים, אגודות ובעלי נחלות ולסייע להם באופן פעיל** **להסדיר את ההפרות בנחלות תוך מתן תמיכה מתאימה של הועדה המקומית/מחלקת התכנון.**

**בכבוד רב,**

שי חג'ג' עו"ד עמית יפרח

ראש מועצת מרחבים יועמ"ש ויו"ר אגף הקרקעות יו"ר מרכז המועצות האזוריות תנועת המושבים

עו"ד דודו קוכמן ד"ר מיכה דרורי, עו"ד

מזכ"ל האיחוד החקלאי מנהל המחלקה המשפטית

התנועה הקיבוצית

העתקים:

אבו וילן, מזכ"ל התאחדות חקלאי ישראל

מאיר צור, מזכ"ל תנועת המושבים

ניר מאיר, מזכ"ל התנועה הקיבוצית

איציק אשכנזי, מ"מ מנכ"ל ממ"א

עו"ד מירב ברנע, יועמ"ש ממ"א

מילכה כרמל, ראש תחום תכנון וקרקעות בממ"א